2011-ben legjobb meccsét Svédország ellen játszotta, amelyet az is bizonyít, hogy Puhl Sándor és Nyilasi Tibor (a Sport TV szakkommentátoraiként) a 2011. szeptember 2-án lejátszott meccs legjobbjának választotta. A csatár győztes gólt szerzett a 90. percben, Andreas Isakssonnak a centerezett labdát nem sikerült védenie. Ezenkívül gólt szerzett még ebben az évben Hollandia és Moldova ellen Eb-selejtezőkön (mindkettő idegenben), illetve Izland ellen barátságos mérkőzésen. A csapat végül nem jutott ki a 2012-es Európa-bajnokságra.